CELEX: 32010D0384
Language: ro
Date: 2010-07-09 00:00:00
Title: 2010/384/: Decizia Comisiei din 9 iulie 2010 privind cantitatea de certificate care trebuie emise la nivel comunitar pentru anul 2013 în temeiul Sistemului UE de comercializare a certificatelor de emisii [notificată cu numărul C(2010) 4658]

10.7.2010   
            
            
               RO
            
            
               Jurnalul Oficial al Uniunii Europene
            
            
               L 175/36
            
         DECIZIA COMISIEI
   din 9 iulie 2010
   privind cantitatea de certificate care trebuie emise la nivel comunitar pentru anul 2013 în temeiul Sistemului UE de comercializare a certificatelor de emisii
   [notificată cu numărul C(2010) 4658]
   (2010/384/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Comunității și de modificare a Directivei 96/61/CE a Consiliului (1), în special articolul 9 al doilea paragraf,
   întrucât:
   
               (1)
            
            
               În conformitate cu articolul 9 din Directiva 2003/87/CE, la stabilirea cantității absolute de certificate care trebuie emise la nivel comunitar pentru anul 2013 Comisia trebuie să se bazeze pe cantitățile totale de certificate emise sau care trebuie emise de către statele membre în conformitate cu deciziile Comisiei privind planurile lor naționale de alocare pentru perioada 2008-2012.
            
         
               (2)
            
            
               Registrul comunitar independent de tranzacții furnizează informațiile relevante cu privire la cantitățile de certificate emise sau care trebuie emise în conformitate cu articolul 9 din Directiva 2003/87/CE. Informații suplimentare privind cantitățile de certificate care trebuie licitate în perioada 2008-2012 se regăsesc în tabelele privind planurile naționale de alocare, menționate la articolul 44 din Regulamentul (CE) nr. 2216/2004 al Comisiei din 21 decembrie 2004 privind un sistem de registre standardizat și securizat în conformitate cu Directiva 2003/87/CE a Parlamentului European și a Consiliului și cu Decizia nr. 280/2004/CE a Parlamentului European și a Consiliului (2).
            
         
               (3)
            
            
               Certificatele emise sau care trebuie emise instalațiilor în cadrul Sistemului UE de comercializare a certificatelor de emisii, inclusiv cele pentru noii operatori și certificatele prevăzute în tabelele privind planurile naționale de alocare și certificatele care trebuie emise pentru a fi licitate, astfel cum se indică în tabelul privind planurile naționale de alocare, ar trebui considerate a reprezenta certificate în sensul articolului 9 din Directiva 2003/87/CE.
            
         
               (4)
            
            
               Aceste certificate reprezintă certificate în sensul articolului 9 din Directiva 2003/87/CE întrucât reprezintă cantitatea de certificate care se emit într-o primă etapă, astfel cum se indică în tabelul relevant privind planurile naționale de alocare ale statelor membre pentru perioada 2008-2012 și în conformitate cu articolul 45 din Regulamentul (CE) nr. 2216/2004.
            
         
               (5)
            
            
               În sensul prezentei decizii, certificatele rezervate pentru noii operatori care nu au fost alocate unui nou operator înainte de 30 aprilie 2010 ar trebui considerate a reprezenta certificate în sensul articolului 9 din Directiva 2003/87/CE numai dacă vor fi alocate unor noi operatori sau vândute ori licitate înainte de sfârșitul perioadei 2008-2012, întrucât cantitatea de certificate aferentă va fi emisă doar în momentul alocării acestora.
            
         
               (6)
            
            
               Chiar dacă este posibil să devină disponibile informații suplimentare, în special modificări ale planurilor naționale de alocare, inclusiv ca urmare a unor proceduri juridice, va fi posibil în continuare ca aceste informații să se reflecte în modificări viitoare ale cantității de certificate care vor fi emise la nivel comunitar pentru anul 2013.
            
         
               (7)
            
            
               Din aceste motive, pentru a determina cantitatea de certificate care trebuie emise la nivel comunitar pentru anul 2013, Comisia a luat în considerare următoarele cantități de certificate:
               
                           —
                        
                        
                           certificatele care au fost sau vor fi alocate instalațiilor care din 2008 fac parte din Sistemul UE de comercializare a certificatelor de emisii;
                        
                     
                           —
                        
                        
                           certificatele care au fost sau vor fi licitate ori vândute în cadrul Sistemului UE de comercializare a certificatelor de emisii în perioada 2008-2012 și care sunt indicate în acest scop în tabelele relevante privind planurile naționale de alocare ale statelor membre;
                        
                     
                           —
                        
                        
                           certificatele care au fost alocate noilor operatori din rezerva națională a statelor membre pentru noii operatori în perioada 1 ianuarie 2008-30 aprilie 2010;
                        
                     
                           —
                        
                        
                           certificatele care nu au fost alocate noilor operatori din rezerva națională a statelor membre pentru noii operatori, în cazul în care statul membru în cauză a stabilit, prin legislația sa națională sau, în cazul în care nu există încă legislație națională pe această temă, prin declarații adecvate în planul său național de alocare, că acele certificate din rezerva pentru noii operatori care nu vor fi fost distribuite noilor operatori până la sfârșitul perioadei 2008-2012 vor fi licitate sau vândute.
                        
                     
         
               (8)
            
            
               Certificatele puse deoparte în conformitate cu Decizia 2006/780/CE a Comisiei din 13 noiembrie 2006 privind evitarea dublei contabilizări pentru reducerile emisiilor de gaze cu efect de seră în cadrul sistemului comunitar de comercializare a emisiilor pentru activitățile de proiect care intră sub incidența Protocolului de la Kyoto, în conformitate cu Directiva 2003/87/CE a Parlamentului European și a Consiliului (3) sau din alte motive, indicate în deciziile unor state membre referitoare la tabelul privind planul lor național de alocare, ar trebui adăugate la cantitatea totală de certificate pentru întreaga Comunitate pentru 2013 și anii următori numai dacă sunt emise și alocate ori dacă sunt emise și licitate sau vândute până la 31 decembrie 2012.
            
         
               (9)
            
            
               Întrucât articolul 10 din Directiva 2003/87/CE prevede că statele membre au obligația să aloce gratis cel puțin 90 % din certificate, certificatele rezervate pentru noii operatori ar trebui luate în considerare la stabilirea cantității de certificate care trebuie emise la nivel comunitar pentru anul 2013 numai în măsura în care cantitatea totală a acestor certificate plus cantitatea de certificate care trebuie licitate sau vândute nu depășesc 10 % din cantitatea totală de certificate indicate în tabelul privind planul național de alocare al unui stat membru.
            
         
               (10)
            
            
               Cantitatea de certificate care trebuie alocată operatorilor aerieni în temeiul Directivei 2003/87/CE nu este inclusă în cantitățile prevăzute în prezenta decizie, întrucât, în temeiul articolului 3c din directiva menționată anterior, este necesară o decizie separată.
            
         
               (11)
            
            
               Calcularea cantității absolute de certificate care trebuie emise la nivel comunitar pentru anul 2013 se bazează pe informațiile de care a dispus Comisia până la 30 aprilie 2010.
            
         
               (12)
            
            
               Cantitatea anuală totală medie de certificate emise de statele membre în conformitate cu deciziile Comisiei cu privire la planurile lor naționale de alocare pentru perioada 2008-2012 luată în calcul la calcularea cantității de certificate care trebuie emise la nivel comunitar în temeiul articolului 9 din Directiva 2003/87/CE, astfel cum a fost modificată prin Directiva 2009/29/CE a Parlamentului European și a Consiliului (4), este de 2 032 998 912 de certificate.
            
         
               (13)
            
            
               Cantitatea totală de certificate care trebuie emise începând cu 2013 trebuie să scadă anual cu un factor liniar de 1,74 %, respectiv cu 35 374 181 certificate,
            
         ADOPTĂ PREZENTA DECIZIE:
   Articolul 1
   Pentru anul 2013, cantitatea absolută de certificate care trebuie emise la nivel comunitar menționată la articolul 9 din Directiva 2003/87/CE este de 1 926 876 368.
   Articolul 2
   Prezenta decizie se adresează statelor membre.
   
      Adoptată la Bruxelles, 9 iulie 2010.
      
         
            Pentru Comisie
         
         Connie HEDEGAARD
         
            Membru al Comisiei
         
      
   
   
      (1)  JO L 275, 25.10.2003, p. 32.
   
      (2)  JO L 386, 29.12.2004, p. 1.
   
      (3)  JO L 316, 16.11.2006, p. 12.
   
      (4)  JO L 140, 5.6.2009, p. 63.